b"\n_START_ARTICLE_\nZbrinc\n_START_PARAGRAPH_\nZbrinc  je vrsta \xc5\xa1vicarskega trdega sira.\n_START_SECTION_\nZna\xc4\x8dilnosti\n_START_PARAGRAPH_\nZbrinc je trd sir, primeren za strganje. Izdelujejo ga iz surovega kravjega mleka in oblikujejo velike plo\xc5\xa1\xc4\x8date hlebce, katerih vi\xc5\xa1ina je 10 do 14 cm, premer pa 50 do 70 cm. Te\xc5\xbea hlebca je odvisna od njegove velikosti in variira od 20 do 45 kg. Hlebec ima \xc4\x8dvrsto zlatorumenorjavo skorjo. Sir ima na prerezu ostre robove, temnej\xc5\xa1e \xc4\x8dvrsto zrnato testo, ki je skoraj brez o\xc4\x8desc, sredica pa je trda in lomljiva. Vonj zbrinca je intenziven, okus pa aromati\xc4\x8den, sladek, bogat in pikanten. Zbrinc vsebuje 45\xc2\xa0% ma\xc5\xa1\xc4\x8dobe v suhi snovi, 40\xc2\xa0% vode v nema\xc5\xa1\xc4\x8dobni snovi in do 2\xc2\xa0% soli.\n_START_SECTION_\nProizvodnja\n_START_PARAGRAPH_\nPo stiskanju sir med zorenjem mo\xc4\x8dno solijo z zrnasto soljo, ga obra\xc4\x8dajo dvakrat do trikrat tedensko, obenem pa ga \xc4\x8distijo in dosoljujejo. \xc4\x8cas zorenja zbrinca je najmanj 17 mesecev, obi\xc4\x8dajno pa od 2 do 3 leta. Po pribli\xc5\xbeno enem letu hlebe sira zlo\xc5\xbeijo tako, da stojijo na obodni povr\xc5\xa1ini, vse do kon\xc4\x8dne zrelosti._NEWLINE_Iz \xc5\xa0vice pa se je zbrinc kasneje raz\xc5\xa1iril tudi v druge dr\xc5\xbeave, kjer ga  poznajo pod imenom Sbrinz.\n_START_SECTION_\nZa\xc5\xa1\xc4\x8dita ozna\xc4\x8dbe porekla\n_START_PARAGRAPH_\nLeta 2001 je zbrinc dobil \xc5\xa1vicarsko oznako geografsko za\xc5\xa1\xc4\x8ditenega izdelka AOC (Appellation d'origine contr\xc3\xb4l\xc3\xa9e), od 2013 proizvodnja poteka pod nadzorom  AOP (Appellation d'origine prot\xc3\xa9g\xc3\xa9e). _NEWLINE_Skrb za kakovost \xc5\xa1vicarskega sira je na nacionalni ravni tako velika in natan\xc4\x8dna, da razlike med posameznimi proizvajalci niso omembe vredne."